เซลออนแฟคท์
ตลาดหุ้นไทยเมื่อวันพฤหัสบดีที่ผ่านมา แม้ว่าจะปิดบวกอยู่ที่ระดับ 1,622.26 จุด บวก 5.05 จุด มูลค่าการซื้อขาย 7.83 หมื่นล้านบาท
ตลาดหุ้นไทยเมื่อวันพฤหัสบดีที่ผ่านมา แม้ว่าจะปิดบวกอยู่ที่ระดับ 1,622.26 จุด บวก 5.05 จุด มูลค่าการซื้อขาย 7.83 หมื่นล้านบาท
15 ส.ค. 2565

ตลาดหุ้นไทยเมื่อวันพฤหัสบดีที่ผ่านมา แม้ว่าจะปิดบวกอยู่ที่ระดับ 1,622.26 จุด บวก 5.05 จุด มูลค่าการซื้อขาย 7.83 หมื่นล้านบาท แต่ความรู้สึกลึก ๆ “โมนิก้า” มองว่ายังไม่ใช่ขาขึ้นที่แท้จริง…และยังไม่น่าไว้วางใจเพราะระหว่างวันผันผวน เชื่อเป็นแค่การเข้าเก็งกำไรในช่วงเทศกาลประกาศงบการเงินของ “บจ.” งวดไตรมาส 2/2565 เท่านั้น โดยไล่ซื้อหุ้นตัวที่คาดว่ากำไรสุทธิจะออกมาดี หรือประกาศออกมาแล้วเติบโตแข็งแกร่ง ในช่วงระหว่างรอปัจจัยใหม่ ๆ เข้ามาสนับสนุนเจ้าค่ะ
อย่างไรก็ตามการเข้าเก็งกำไรหุ้นที่กำไรสุทธิเลิศ อาจไม่เป็นไปตามสมปรารถนามากนัก คิดว่าจะเป็นปัจจัยบวกให้ราคาหุ้นบนกระดานวิ่งรับได้ 100% จากหลาย ๆ ตัวที่ในช่วงวันพฤหัสบดีช่วงภาคเช้าเปิดตลาดเกิดการไล่ราคาจากข่าวผลประกอบการ แต่ท้ายสุดก็ปรับตัวลงมาปิดลบ “เซลออนแฟคท์” ด้วยแรงเทขายทำกำไรออกมาหลังจากรับรู้ข่าวไปแล้ว “โมนิก้า” พูดเลยว่าเกมการเล่นแบบนี้นักลงทุนหน้าเก่า ๆ ต่างรู้ดีว่ามักเกิดขึ้นหลังจากมีการไล่ราคาก่อนหน้าวันงบฯ ออกมาแล้วพะเจ้าค่ะ
เช่นในรายของ JMT ราคาหุ้นปรับตัวขึ้นต่อเนื่องราวสองสัปดาห์ จนมาถึงวันประกาศงบฯ ไตรมาส 2/65 พบว่ากวาดกำไรทะลัก 433 ล้านบาท โต 50% กว่าตลาดคาดการณ์ไว้ ทำให้วันที่ 11 ส.ค. ระหว่างวันราคาขึ้นไปทำ High 82.75 บาท แล้วท้ายสุดย่อลงมาปิดอยู่ที่ 78 บาท ลบไป 1 บาท หรือลงไป 1.27% ด้วยมูลค่าการซื้อขาย 2.14 พันล้านบาท ซึ่งเกิดการเซลออนแฟคท์ พ่วงแรงซื้ออิ่มตัว ยังไง “โมนิก้า” มองเป็นการพักฐานปกติ ส่วนพื้นฐานไม่ต้องพูดเยอะปีนี้นิวไฮแน่จ้า!!
เหมือนกับรายของ TIDLOR ราคาหุ้นค่อย ๆ ไต่ขึ้น จนถึงวันที่ 11 ส.ค. ระหว่างวันขึ้นไปทำ High 31.50 บาท ก่อนถูกแรงเทขายทำกำไรออกมาทำให้ราคาปิดที่ 29.75 บาท ราคาหุ้นไม่เปลี่ยนแปลง ด้วยมูลค่าการซื้อขาย 1.17 พันล้านบาท เป็นการเซลออนแฟคท์ หลังประกาศงบฯ ไตรมาส 2/65 โชว์กำไร 981 ล้านบาท โต 26% แต่อย่างไร “โมนิก้า” มองยังเป็นหุ้นน่าลงทุน หากดูบทวิเคราะห์ โบรกฯ ประเมินว่าลุ้นปีนี้กำไรแตะ 4 พันล้านบาท เคาะราคาเป้าหมาย 38 บาท เลยเจ้าค่ะ
ต่อเนื่องไปดูกรณีของหุ้นร้อน (เป็นช่วง ๆ) อย่าง TAKUNI ที่มีครอบครัว “เฮียเสริฐ” เป็นกลุ่มผู้ถือหุ้นใหญ่ ครั้งนี้โชว์วิชาลากยื้อฉุดกระชากในแบบที่โลกต้องจดจำให้ดูเป็นขวัญตากันอีกรอบ ล่าสุดผ่านไป 5 วัน ราคาพุ่งแล้ว 57%
การปรากฏบิ๊กล็อตเมื่อวันพฤหัสฯ ที่ผ่านมา ถือเป็นการปิดเกมหึงโหดไปตามระเบียบ ด้วยราคาที่ขึ้นไปไฮถึง 3.14 บาท ก่อนทุบลงมาปิดที่ 2.76 บาท “โมนิก้า” ซึ่งเป็นสาวผู้ช่ำชองในเรื่องพรรค์นี้ฟันธงได้ทันทีว่านี่คือการลากไปออกของยังไงล่ะค้า
เรื่องนี้ตอกย้ำว่าข่าวลือชิ้นไหนที่ “โมนิก้า” หยิบมาเม้าท์ถึงมักมีมูล (ที่ไม่ใช่ขรี้) เสมอ แต่เที่ยวนี้อาจคลาดเคลื่อนไปบ้าง เหตุเพราะมีกระแสข่าวว่าบ้านเฮียดันไปล้มดีลกับกลุ่มทุนอสังหาฯ ที่เดี๊ยนเคยพูดถึงก่อนหน้านี้ ทั้งที่ยังอยู่ใน MOU
หากเป็นเรื่องจริง นั่นเท่ากับว่าเฮียเสริฐผู้มีบุคลิกเรียบง่ายแต่ดุดันเวลากรึ่ม ๆ เลือกหักดิบคู่เจรจาเดิมเพราะได้ออฟเฟอร์ที่ดีกว่า! ก็อย่างว่าล่ะค่ะ เจ้าแรกเขาให้แค่ 2 บาทเจ้าใหม่ให้ตั้ง 2.40 บาท เฮียก็คงใจอ่อนเป็นธรรมดา…ใช่ไหมคะเฮียขา?
กระนั้นมิตรรักแฟนเพลงอย่าพึ่งรีบสรุปกันว่าดีลบิ๊กล็อตที่เกิดขึ้นเป็นการทำรายการของคนในบ้านเฮียเพราะยังไม่มีรายงานว่าใครคือคนที่ขายออกมา 128.68 ล้านหุ้น เพียงแต่จำนวนมันไปตรงกับบัญชีคัสโตเดียนที่ถือหุ้น TAKUNI อยู่พอดิบพอดี
เช่นนั้นคำตอบจึงอยู่ที่เจ้าของบัญชีซึ่งระบุว่าเป็น “เครดิตสวิสฮ่องกง” คือหากเป็นบ้านเฮียจริง! ก็ถือเป็นการปิดฉากบทบาทครอบครัว “ตรีวีรานุวัฒน์” ในทาคูนิ และอาจนำไปสู่การฟ้องร้องกันหัวโต เพราะเฮียดันไปทำดีลเขาหักในเอาดื้อ ๆ น่ะสิคะ
ปิดท้ายมาดูหุ้นเทิร์นอะราวด์ขวัญใจอีโมอย่าง PSG ที่ราคากระชากขึ้นมาตั้งแต่ช่วงต้นเดือน ล่าสุดปิดที่ 1.22 บาท “Month-to-date” บวกไปแล้ว 22% เดี๊ยนมองเป็นเพียงจุดเริ่มต้นของความรู้สึกดี ๆ ที่จะทะลักพรั่งพรูเข้ามาแบบไม่ขาดตอน
ด้วยบอททอมไลน์ของไตรมาส 2/65 พลิกมาเป็นบวกถึง 268 ล้านบาทถือเป็นการส่งซิกว่างานอินฟราฯ ของเหมืองดำในสปป.ลาวอยู่ในท่วงท่าและจังหวะที่จะต้องถึงฝั่งฝันแน่ ๆ แต่อย่าลืมทีเดียวเชียวนะเจ้าคะว่านี่แค่งวดแรกที่เริ่มบุ๊กเข้ามาเท่านั้น!
อีกหนึ่งไคลแมกซ์ที่จะฟินจิกหมอนจนเล็บฉีก แถมเป็นเครื่องพิสูจน์ความจริงใจไม่ใช่แค่วันไนท์สแตนด์ คือการปลดเครื่องหมาย C ที่มันแน่นอกมานมนาน วันนี้ PSG คือของดีไร้ตำหนิที่หลายคนหมายปอง จนอาจต้องร้องเพลง Baby One More Time ของน้อง “บริทนีย์ สเปียร์” แบบเบิ้ลรอบไปเรื่อย ๆ ก็เป็นได้นะฮ้า…